ትምህርት ሚኒስቴር ትምህርት ቤቶችን ደረጃ በደረጃ ለመክፈት እየሠራሁ ነው አለ
በኢትዮጵያ የኮሮና ወረርሽኝ መከሰቱን ተከትሎ ከ42 ሺሕ በላይ ትምህርት ቤቶች ውስጥ ይማሩ የነበሩ ከ26 ሚሊዮን በላይ ተማሪዎች ከትምህርት ተስተጓጉለው የቆዩ ቢሆንም፣ በ2013 ዓ.ም. ወደ ትምህርት ገበታቸው ለመመለስ ጥናት እየተደረገ መሆኑን ትምህርት ሚኒስቴር አስታወቀ፡፡በኢትዮጵያ የኮሮና ወረርሽኝ ሥርጭት እየጨመረ ከፍተኛው መጠን ላይ ደርሶ እያሽቆለቆለ አለመሆኑና አሁን ያለው አብዛኛው የትምህርት ቤቶች አቋም ወረርሽኙን ተከላክሎ ለማስተማር አያመችም በማለት ጤና ባለሙያዎች በተለያዩ ጊዜያት ሥጋታቸውን ቢገልጹም፣ ትምህርት ሚኒስቴር የቫይረሱ ሥርጭት ያለበት ሁኔታ እየተገመገመ ትምህርት ቤቶችን ደረጃ በደረጃ ለመክፈት የሚያስችሉ ሁኔታዎች እየተጤኑ መሆኑን ገልጿል፡፡በ2013 ዓ.ም. ትምህርት ለማስቀጠል በሚያስችሉ ሁኔታዎች ላይ መግለጫ የሰጡት የትምህርት ሚኒስትር ዴኤታ አቶ ሚሊዮን ማቴዎስ፣ ትምህርት ለማስጀመር የሚያስችሉ ሁኔታዎችን ለመዳሰስ የጥናት ቡድን መቋቋሙን፣ በትምህርት ቤቶች በአንድ ክፍል ውስጥ ከ20 እስከ 25 ተማሪዎች ለማስተማር የሚያስችል አቅም ስለመኖሩ የመለየት ሥራ እየተካሄደ መሆኑን አስታውቀዋል፡፡ጥናቱ ተጠቃሎ ትምህርት የሚያስከፍት ሁኔታ ካለ የተማሪዎችን ርቀት ለማስጠቅ በአንድ ወንበር አንድ ተማሪ እንዲቀመጥ እንደሚደረግ፣ በፈረቃ ትምህርት መስጠት፣ ተጨማሪ የመማሪያ ክፍሎች መገንባትና የማኅበረሰብ አገልግሎት የሚሰጡ ተቋማትን ለማስተማሪያነት መጠቀም እንደ አማራጭ እንደሚውሉ ተነግሯል፡፡በትምህርት ቤቶች ውስጥ ውኃ እንዲኖር ማድረግ፣ የእጅ ማፅጃ ሳኒታይዘርና የአፍና አፍንጫ መሸፈኛ ማስክ የማቅረብ ሥራዎች እንደሚከናወኑ ተገልጿል፡፡ ሚኒስትር ዴኤታው እንዳብራሩት፣ በኮሮና ወረርሽኝ ምክንያት ወላጆችም ሆነ ልጆች ሥነ ልቦናዊ ጉዳት ደርሶባቸዋል፡፡ በመሆኑም የትምህርት ቤቶች መከፈት ችግሩን ለማቃለል አንድ ደረጃ ብለው፣ ነገር ግን በኮሮና ወረርሽኝ ወቅት ትምህርት ቤቶች እንዲሁ እንደቀደመው እንደማይከፈቱ አስታውቀዋል፡፡ተማሪዎችን ከወረርሽኙ ለመከላከል ሲባል በዓለም ከአንድ ቢሊዮን በላይ ተማሪዎች ቤት እንዲዘጉ ተደርጓል፡፡ የተባበሩት መንግሥታት ድርጅት የሕፃናት አድን ድርጅት (ዩኒሴፍ) እንደሚለው በዓለም በቫይረሱ ምክንያት ሙሉ ለሙሉ ትምህርት ቤት ከዘጉ 134 አገሮች ውስጥ፣ 105 ትምህርት ቤቶችን ለመክፈት ወስነዋል፡፡ ከ105 አገሮች 59 ያህሉ ትምህርት የከፈቱና ለመክፈት ያቀዱ ናቸው፡፡ምንም እንኳን ውሳኔ የሚያስተላልፉት መንግሥታት ቢሆኑም ጉዳቱና ጥቅሙ በጥልቅ መታየት እንዳለበት የሚያሳስበው ዩኒሴፍ፣ አገሮች እንደሚኖሩበት ነባራዊ ሁኔታ የማኅበረሰብ ጤና፣ ማኅበራዊና የኢኮኖሚ አንድምታዎችን ማየት ይኖርባቸዋል ይላል፡፡ትምህርት ቤቶች የሚከፈቱ ከሆነ የየአገሮች የማኅበረሰብ ጤና ምላሽ፣ ተማሪዎችን፣ ወላጆችን፣ መምህራንንና ሌሎች ሠራተኞችን የመከላከል አቅሙ አለው ወይ የሚለው ሊታይ እንደሚገባም ያሳስባል፡፡ 